Når du sender en mail til din datter, kommunikerer med dine venner på Facebook eller skriver et indlæg på en blog, så sætter du et digitalt fodspor.

De digitale fodspor vil Rigspolitiet have logget, så politiet ved hjælp af en dommerkendelse kan få fat i de spor, som kriminelle borgere sætter.

- Kriminalitet og kommunikation foregår i stigende grad i cyberspace. Men vores efterforskningsmuligheder udhules, hvis ikke vi får mulighed for at få oplysninger om internettrafik, siger rigspolitichef Jens Henrik Højbjerg.

Jeg har brug for at gøre opmærksom på, hvilke udfordringer politiet står med, og i stigende grad kommer til at stå med i fremtiden Jens Henrik Højbjerg, rigspolitichef

Dermed bakker politiet nu offentligt op om justitsminister Søren Pind (V), som i januar fortalte, at han ville sende et lovforslag om ordningen i høring.

Læs også : Regeringen vil registrere al aktivitet på nettet

Forslaget er ellers blevet kritiseret fra flere sider, og normalt blandet rigspolitichefen sig ikke i politiske sager. Men denne gang gør han en undtagelse.

- Jeg har brug for at gøre opmærksom på, hvilke udfordringer politiet står med, og i stigende grad kommer til at stå med i fremtiden. Sessionslogning er et vigtigt instrument, hvis vi skal blive ved med at bekæmpe alvorlig kriminalitet.

Vores færden på internettet blev ellers logget frem til 2014, men ordningen blev sløjfet af den daværende SR-regering. Man mente ikke, at sessionslogningen kunne bruges til efterforskning eller retsforfølgning af strafbare forhold.

Men rigspolitichefen mener, at den nye form for logning vil være mere brugbar.

- Dermed får politiet mulighed for at bruge logning på en anden måde end tidligere.